Alankomaissa ihmetellään, miten turvapaikkaa hakevien miesten alaikäisten lapsimorsianten kanssa pitäisi toimia.

Turvapaikanhakijoita Rotterdamissa.

Alankomaissa noin parikymmentä 13–15-vuotiasta tyttöä on saanut luvan olla vastaanottokeskuksissa huomattavasti vanhempien kumppaniensa kanssa laissa olevan porsaanreiän takia. Tiedot käyvät ilmi julkisuuteen vuotaneesta maahanmuuttoviranomaisten asiakirjasta.

Syyriassa tytöt ovat olleet niin sanottuja lapsimorsiamia. Alankomaissa yritetään nyt kiireellä saada turvapaikanhakijoita koskevaan perheenyhdistämislakiin muutosta. Lapsiavioliitot rikkovat useita kansainvälisiä sopimuksia. Alankomaissa asiasta on noussut kohu, ja viranomaisia syytetään jopa pedofilian sallimisesta.

– Kun 12-vuotias tyttö on 40-vuotiaan miehen kanssa, ei se ole avioliitto – se on hyväksikäyttöä, sanoo poliitikko Attje Kuiken.

– Puhumme hyvin nuorista lapsista, 12–13-vuotiaista. Haluan suojella näitä lapsia. Hallituksen pitäisi ottaa nämä lapset huostaan ja suojella heitä. He voivat altistua hyväksikäytölle jo nyt ennen kuin uusi laki astuu voimaan, Kuiken vaatii.

Yksi esimerkki Alankomaihin saapuneista lapsimorsiamista on 14-vuotias Fatema Alkasem. Viimeisillään raskaana oleva Fatema katosi hollantilaisesta vastaanottokeskuksesta kaksi kuukautta sitten. Tyttöä etsivä poliisi pelkää, että sairaalahoitoa tarvitseva Fatima on kuljetettu ulkomaille vasten tahtoaan.

Alankomaissa seksuaalisen kanssakäymisen suojaikäraja on 16 vuotta. Tällä hetkellä teini-ikäisten avioliitot kuitenkin tunnustetaan, jos liitto on virallisesti rekisteröity pariskunnan kotimaassa. Lakia halutaan muuttaa niin, että oikeus perheenyhdistämiseen koskisi vain avioliittoja, joissa molemmat osapuolet ovat yli 18-vuotiaita. Uusien säädösten on määrä tulla voimaan joulukuussa.

Alankomaihin on tullut tänä vuonna 36 000 turvapaikanhakijaa.

Lähde: BBC